Isibhedlela seEkusileni EsikoBulawayo Silungiselela Ukuvulwa 
Isibhedlela lesi sikhangelelwe ukuqala ukusebenza ekupheleni kwayonale inyanga njalo sizabe sisamukela abantu abagula umkhuhlane weCOVID-19.
BULAWAYO — Izakhamizi zakoBulawayo zithi kumele isibhedlela se Ekusileni siqhatshe abongi laboDokotela abavela emhlubulweni wemaNdebeleni. Isibhedlela lesi sikhangelelwe ukuqala ukuqatsha ngeviki ezayo. Isibhedlela lesi sikhangelelwe ukuqala ukusebenza ekupheleni kwayonale inyanga. Njalo sizabe sisamukela abantu abagula umkhuhlane weCOVID-19, silembheda enelisa ukuba lezigulane ezingamakhulu amabili lengxenye – 250. Ngalokho kukhangelelwe ukuqhatshwa abongi labodokotela abangaphezu kwamatshumi ayisitshiyagalo lunye- 95. Umqondisi wesibhedlela seEkusileni udokotela Absolom Dube wenqabe ukuphendula imibuzo yeStudio 7 mayelana lokuqala ukuqhatsha, kodwa utshele iphephandaba le Chronicle ukuba uhulumende usebaphile imvumo yokuba baqatshe abantu lapho kulungiselelwa ukuvulwa kwesibhedlela lesi. Umnunzana Mike Ndiweni oyisakhamuzi sakoBulawayo obencedisa abantu bakuleli idolobho ukuba bathumeze amaphepha abo okudinga indawo yokufundela ukuba ngabongi uthi isibhedlela seEkusileni kumele siqhatshe izakhamizi zemhlubulweni esikiso. “Thina sikhangelele ukuthi nxa i Ekusileni ivulwa ithathe abantwana bakoBulawayo. Siya ngesikhathi esidlulileyo sibonile kungabanjwa kuhle kwezinto ekuqhatsheni lapha. Sibonile abakade bezofundela ukonga ngo October kusiba labantwana abangu 4 kuphela eMpilo abalapha, kuyinto okumele ilungiswe. Akudingakali ukuthi sibuzane ngeEkusileni, kumele iqhatshe ama locals. Uhulumende kabe kwazi ukuthi umoya we devolution uyawubamba abantwana ba local bathole amathubo basebenze.” Unkosikazi Faith Ndazi ongumongi kodwa engaqhatshwanga uthi ukhangelele ukuba athole umsebenzi. “Njengabantu be Matabeleland sikhangele lathi ukuthi I Ekusileni ma ivula lathi sikwazi ukuthi sithole imisebenzi, sesize sisebenza emazweni angaphandle. I’m hoping ukuthi kuma vacancies la azaphuma eEkusileni lami ngikwazi ukuthi ngithole umsebenzi yiso isikhalazo engilaso ukuthi abantu beMatabeleland sibe considered first. Lathi siyafisa ukuthi nga siyasiza i community yethu njenge zizalwa zakoBulawayo.” Sekwedlule inyanga egcweleyo abongi bekhalale umsebenzi besithi iholo labo aleneli ukubaphilisa. Unkosikazi Alice Gumede oyisakhamuzi sakoBulawayo uthi umumo okhona elizweni uzakwenza ukuba abongi abangela misebenzi bafake impilo zabo engozini ngoba bezama ukuziphilisa. “Nxa sikhangele khathesi abongi baku strike, ngoba imali yabo ingasathengi lutho. Kodwa nxa sekuphume ama vacancy Ekusileni labo abangela misebenzi sebezahamba kuphela ukuthi bayeqhatshwa ngoba bezama ukuziphilisa bengasakhangeli ukuthi bafaka impilo zabo engozini. Sibonile lapha eMpilo ama student nurse amanengi abanjwe ligcikwane leli ngokuswelakala kwe PPE. Umuntu ongaqhatshwanga kakhangeli imali akufunayo ngumsebenzi so inengi lizagijimela kuyaqhatshwa.” Umnumzana Thandolwenkosi Moyo isikhulumeli somanyano we-Iam4ByoAgainstCovid19, iqembu labaphathisa ekulungiseleleni isibhedlela seEkusileni uchasisa isibanga asebekiso. “Sesihambe ibanga elide sikhankasela ukuthola imibheda, imithi lakho konke nje okudingakalayo ukuthi isibhedlela se Ekusileni sivulwe. Kuyonale iviki sithole ama mattress alikhulu evela eHindu society. Kuthi emavikini adlulileyo sithole imali engange $1550 ivela kunhlanganiso yabantu abase Kenya. Sathola eyinye i $1500 ivela eMiracle Mission kuyimali yokuthenga impahla zokuvikela amadokotela labongi. Lokhu ke sikubona kuyimizamo edonsela maduzane ukuvulwa kwesibhedlela lesi i kakhulu ma sibona abantu asebetholakala bele gcikwane besanda.” Isibhedlela seEkusileni sizabe sivula okokuqala lapho sisamukela izigulane ezilegcikwane leCoronavirus. Okwakhathesi singakaze sivule isibhedlela sikaHulumende ese United Bulawayo Hospital yiso esamukela izigulane lezi kuthi eseMpilo sikhangela eminye imikhuhlane. Isibhedlela seEkusileni leseThorgroove yizo ezazivele zilungiseselelwe ukwamukela abantu abahlaselwe ngumkhuhlane weCOVID-19 kodwa lokhe zingakalungi njalo inani labantu abagulayo liya liqansa okwamagama koBulawayo. Kukanti lendawo ezifikela abantu abavela kwamanye amazwe sezigcwala okufaka impilo zabo engozini ngoba behlala beminyezelene.